Energiasäästunädala korraldamisel osales enam kui 30 ettevõtet ja üritustest sai osa üle 2000 inimese
18.11.2009
Esmaspäeval lõppenud energiasäästunädala raames toimus üle kolmekümne erineva ürituse, kus osales kokku rohkem kui 2000 inimest.Nädala raames toimus hulgaliselt seminare, kus jagati teavet energiasäästu erinevate võimaluste kohta kodus ja kontoris. Eraldi võib välja tuua näiteks Taani Saatkonna korraldatud konverentsi Riigikogus, konverentsi „Taastuvate energiaallikate uurimine ja kasutamine“ Maaülikoolis ning Säästva Eesti Instituudi poolt korraldatud „Säästva Arengu Foorumi“. Suurima külastajate arvuga olid Lääne-Viru Energiasäästupäev Rakvere Põhjakeskuses ja elav näitus „Energiasäästu lahendused kodus“ Energia avastuskeskuses Tallinnas.KredExi eluasemedivisjoni juhi Mirja Adleri sõnul õnnestus Eesti esimene energiasäästunädal üle ootuste hästi. „Väga positiivne on, et nädala jooksul osales erinevates ettevõtmistes üle 2000 inimese. Enamus ürituste puhul olid saalid täis, mis näitab, et energiasäästu teema on oluline ka tavakodanikule ning soovitakse õppida, kuidas on võimalik energiat ning kulusid kokku hoida“, ütles Mirja Adler. „Loodame, et energiasäästunädalal osalenud ettevõtted ja inimesed kannavad energiasäästu ideid edasi ning rakendavad erinevaid energiasäästumeetmeid," lisas ta. Ettevõtted ja organisatsioonid, kes esimesel energiasäästunädalal osaleda ei saanud, saavad seda teha aasta pärast korraldataval järgmisel energiasäästunädalal. Energiasäästunädala tarbeks loodud koduleht www.energiatark.ee jääb avatuks ka edaspidi ning sealt leiab nii näpunäiteid igapäevaseks energiasäästlikuks eluks kui ka erinevaid infomaterjale säästunädalal osalenud ettevõtetelt. 9.- 16. novembrini koostöös Säästva Eesti Instituudi, Eesti Korteriühistute Liidu, Tallinna Linnavalitsuse, Tartu Teaduspargi ja Eesti Energiaga toimunud energiasäästunädala eesmärk oli panna inimesi mõtlema energia tarbimise ning selle vähendamise peale. Ühte nädalasse koondati mitmeid tegevusi ja üritusi, et anda sellele teemale suurem kuuldavus ja nähtavus.